ระเบียบคณะกรรมการบริหารกองทุนจัดรูปที่ดินเพื่อพัฒนาพื้นที่ ว่าด้วยการบริหารงานของสำนักงานกองทุนจัดรูปที่ดินเพื่อพัฒนาพื้นที่ พ.ศ. 2555 
ระเบียบคณะกรรมการบริหารกองทุนจัดรูปที่ดินเพื่อพัฒนาพื้นที่
ระเบียบคณะกรรมการบริหารกองทุนจัดรูปที่ดินเพื่อพัฒนาพื้นที่
ว่าด้วยการบริหารงานของสำนักงานกองทุนจัดรูปที่ดินเพื่อพัฒนาพื้นที่
พ.ศ. ๒๕๕๕
 

อาศัยอำนาจตามความในมาตรา ๘๑ (๓)
แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๒ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการบริหารกองทุนจัดรูปที่ดินเพื่อพัฒนาพื้นที่จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการบริหารกองทุนจัดรูปที่ดินเพื่อพัฒนาพื้นที่ ว่าด้วยการบริหารงานของสำนักงานกองทุนจัดรูปที่ดินเพื่อพัฒนาพื้นที่
พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
กองทุน หมายความว่า
กองทุนจัดรูปที่ดินเพื่อพัฒนาพื้นที่
คณะกรรมการบริหารกองทุน หมายความว่า
คณะกรรมการบริหารกองทุนจัดรูปที่ดินเพื่อพัฒนาพื้นที่
สำนักงานกองทุน หมายความว่า
สำนักงานกองทุนจัดรูปที่ดินเพื่อพัฒนาพื้นที่

ข้อ ๔ ให้ประธานกรรมการบริหารกองทุนจัดรูปที่ดินเพื่อพัฒนาพื้นที่รักษาการตามระเบียบนี้
ในกรณีที่มีปัญหาเกี่ยวกับการปฏิบัติให้คณะกรรมการบริหารกองทุนเป็นผู้วินิจฉัยชี้ขาด

ข้อ ๕ การบริหารงานบุคคล งานสารบรรณ งานพัสดุ
และงานบัญชีของสำนักงานกองทุนให้นำกฎ ระเบียบของทางราชการมาใช้บังคับโดยอนุโลม

ข้อ ๖ ให้สำนักงานกองทุนจัดทำงบประมาณค่าใช้จ่ายในการบริหารเงินกองทุน
และเสนอคณะกรรมการบริหารกองทุนพิจารณาให้ความเห็นชอบ
โดยให้เสนอภายในเดือนมีนาคมของทุกปี
ในกรณีที่มีค่าใช้จ่ายในการบริหารกองทุนสูงกว่าวงเงินประมาณการรายจ่ายประจำปี
ให้สำนักงานกองทุนเสนอคณะกรรมการบริหารกองทุนพิจารณาจัดสรรงบประมาณค่าใช้จ่ายเพิ่มเติม

ข้อ ๗ ให้สำนักงานกองทุนมีการตรวจสอบภายในเกี่ยวกับการเงิน
การบัญชี และการพัสดุของสำนักงานกองทุนอย่างน้อยปีละหนึ่งครั้งตามปีงบประมาณ
และรายงานให้คณะกรรมการบริหารกองทุนทราบ

ข้อ ๘ ให้สำนักจัดรูปที่ดินเพื่อพัฒนาพื้นที่
กรมโยธาธิการและผังเมือง
ทำหน้าที่สำนักงานกองทุนจนกว่าจะมีการจัดตั้งสำนักงานกองทุน


ประกาศ
ณ วันที่ ๒๐ มีนาคม พ.ศ. ๒๕๕๕
พระนาย
สุวรรณรัฐ
ปลัดกระทรวงมหาดไทย
ประธานกรรมการบริหารกองทุนจัดรูปที่ดินเพื่อพัฒนาพื้นที่









ปริยานุช/ผู้จัดทำ
๑๙ เมษายน ๒๕๕๕

ณัฐพร/ผู้ตรวจ
๑๙ เมษายน ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๖๕ ง/หน้า ๒/๑๑ เมษายน ๒๕๕๕